**Прадмет.** Беларуская мова

**Клас.** 7

**Урок № 54.** Невытворныя і вытворныя прыназоўнікі

**Мэта:** фарміраванне ўяўлення пра невытворныя і вытворныя прыназоўнікі.

**Задачы:** садзейнічаць знаёмству вучняў з падзелам прыназоўнікаў паводле паходжання на невытворныя і вытворныя, усведамленню асаблівасці ўтварэння вытворных прыназоўнікаў шляхам пераходу самастойных часцін мовы ў разрад службовай; спрыяць выпрацоўцы ўмення бачыць невытворныя і вытворныя прыназоўнікі ў тэксце, адрозніваць іх ад слоў-амонімаў іншых часцін мовы, дарэчна ўжываць ва ўласным маўленні, спрыяць развіццю арфаграфічнай і пунктуацыйнай пільнасці сямікласнікаў; стварыць умовы для патрыятычнага выхавання вучняў, цікавасці да прадмета, уважлівага стаўлення да слова.

**Вучэбна-метадычнае забеспячэнне:** вучэбны дапаможнік для 7 класа, рабочы сшытак (Леўкіна Л.Ф., Тумаш Г.В. Беларуская мова. 7 клас: рабочы сшытак. 16-е выд., перапрац. – Мн.: Аверсэв, 2019), ацэначныя лісты, карткі, аркуш паперы фармату А3, маркеры, круглыя магніты для рэфлексіі.

**Ход урока**

**І. Арганізацыйны момант.**

– Дэвіз нашага ўрока – *«Праз родную мову – да…»* (на дошцы). А да разумення чаго прыйдзеце з дапамогай мовы сёння вы, скажаце ў фінале ўрока.

– Паслухайце, калі ласка, верш Ніла Гілевіча «Родныя гукі» (настаўнік чытае на памяць, вучні сочаць вачыма за тэкстам, запісаным на дошцы).

*Родныя гукі…*

*З гукаў – родныя словы.*

*Са слоў – песні,*

*Казкі, паэмы, драмы,*

*Жыццё, Радзіма, Народ.*

– Як вы разумееце сэнс гэтых вершаваных радкоў?

– Як вы ставіцеся да слоў Ніла Гілевіча?

– Што вы ведаеце пра аўтара верша?

– Сам пра сябе Ніл Сымонавіч калісьці сказаў: «Я чалавек, якому пашчасціла быць нашчадкам моцнага славянскага роду». Ніл Гілевіч – гэта асоба, знітаваная з родным краем, якая занепакоена лёсам Беларусі, беларускай мовы. Ніл Гілевіч – гэта майстар слова. Сёння і мы будзем працягваць вучыцца важнай справе – умела карыстацца родным словам. А вынікі працы прапаную адлюстроўваць у ацэначных лістах.

АЦЭНАЧНЫ ЛІСТ

Заданні Балы

1. Дамашняе практыкаванне \_\_\_\_\_

2. «Лаві памылку!» \_\_\_\_\_

3. Практыкаванне 156 у рабочым сшытку \_\_\_\_\_

4. Практыкаванне 157 у рабочым сшытку \_\_\_\_\_

*Выніковы бал* \_\_\_\_\_

**ІІ. Праверка дамашняга задання.**

Узаемаправерка практ. 248 (ключ – на картках), ацэньванне.

**ІІІ. Актуалізацыя ведаў і ўменняў вучняў.**

Прыём «Лаві памылку!» (картка з дэфармаваным тэкстам у кожнага вучня).

– І зноў Ніл Гілевіч. Вусна перакладзіце думкі аўтара на рускую мову. На якой мове гучыць лепш?

*Чалавек адарваны ад Бацькаўшчыны, ад роднай землі, не можа быць пасапраўднаму шчаслівы, як бы добра яму на першы погляд ні жылося. Бо скрозь і усюды – калі, вядома, ён чалавек, а не гандляр сумленнем – яму будзе не хапаць роднага ветра і родных зор, а «праз гушчары ўсіх замежных моў» яму будзе чуцца і будзе кроіць сэрца балючым напамінам – родная маччына мова.*

– Ці згодны вы з пазіцыяй Ніла Гілевіча? Да якога стылю і тыпу можна аднесці ўрывак?

– Выпраўце арфаграфічныя і пунктуацыйныя памылкі ў напісаным.

– Выканайце самаправерку (па ключы). Ацаніце работу.

**ІV. Мэтаматывацыйны этап.**

– Выпішыце ў слупок усе прыназоўнікі (разам з назоўнікамі), ужытыя ў тэксце. (Сямікласнікі выпішуць наступнае: *ад Бацькаўшчыны, ад зямлі, на погляд.* Настаўнік дапіша: *дзякуючы зямлі, насуперак меркаванням.*)

– Тэма нашага ўрока – … (агучванне і запіс тэмы).

– Дапоўніце. На ўроку мы будзем:

* імкнуцца зразумець...
* вучыцца…
* утвараць…
* ужываць…

**V. Вывучэнне новай тэмы.**

1. Работа ў групах па тэарэтычным матэрыяле §35 вучэбнага дапаможніка.

*Заданне для 1 групы:* прачытайце правіла і дапоўніце схему ў практ.154 на с.86 рабочага сшытка звесткамі, якіх не хапае.

*Заданне для 2 групы:* прачытайце правіла і складзіце апорную схему.

*Заданне для 3 групы:* прачытайце правіла і задайце па ім 5 пытанняў аднакласнікам.

*Заданне для 4 групы:* прачытайце правіла і выпраўце памылкі ў прапанаваных выказваннях (на картцы).

* *Прыназоўнікі* ***аб, ад, для, перад*** *адносяцца да невытворных прыназоўнікаў.*
* *Да вытворных адносяцца прыназоўнікі, якія паходзяць ад службовых часцін мовы.*
* *Ад прыслоўяў паходзяць прыназоўнікі* ***дзякуючы, нягледзячы на.***
* *Каб адрозніць вытворны прыназоўнік ад самастойнай часціны мовы, можна замяніць яго любым невытворным прыназоўнікам.*

2. Абарона вынікаў работы груп.

**VІ. Праверка разумення вывучанага.**

1. Практ. 155 на с. 87 рабочага сшытка (вусна).

2. Практ. 254 (1 – 6 сказы) вучэбнага дапаможніка калектыўна (вусна).

– Якімі прыёмамі для адрознення вытворных прыназоўнікаў ад самастойных часцін мовы карысталіся?

ФІЗКУЛЬТХВІЛІНКА

**VІІ. Замацаванне вывучанага.**

1. Прыём «Чытаем арфаграфічны слоўнік» (с. 165 вучэбнага дапаможніка).

*Нягледзячы на, на працягу, у выніку, у адпаведнасці.*

– Уключыце словы ў сказы на тэму «Беларусь».

2. Практ. 156 на с. 87 рабочага сшытка. Самаправерка і ацэньванне.

**VШ. Абагульненне і сістэматызацыя вывучанага.**

Прыём «Пакінем ліст нашчадкам».

– Пра што важнае на ўроку даведаліся (па тэме), што павінна «жыць у стагоддзях»?

**ІХ. Кантроль ведаў і ўменняў.**

Практ. 157 на с. 87-88 рабочага сшытка. Узаемаправерка і ацэньванне.

**Х.** **Інфармацыя пра дамашняе заданне.**

§35, практ. 255 (калі не выпадае на апошні ўрок чвэрці).

**ХІ. Падвядзенне вынікаў.**

1. Вяртанне да дэвіза ўрока, фармулёўка вучнямі яго канцоўкі.

2. Канчатковае афармленне ацэначных лістоў.

3. Ацэнка работы вучняў настаўнікам.

**ХІІ.** **Рэфлексія «Узвышша».**

На дошцы намаляваны трохвугольнік. Прымацаваць магніт у тым яго месцы, якое адпавядае наступнаму: верх – на ўроку ўсё зразумеў(ла), завоіў(ла), урок спадабаўся; сярэдзіна – на ўроку ўсё зразумеў(ла), але трэба яшчэ працаваць; ніз – мала што зразумеў(ла).

– А я завяршаю ўрок з добрым настроем, бо сёння праца была спакойнай, дружнай, стваральнай. Хачу пажадаць кожнаму з вас словамі Сяргея Грахоўскага:

*Жыві, шукай, усё рабі як след,*

*Каб на Радзіме твой свяціўся след.*